﻿ ZONE PRECARE DE LOCUIRE, ÎN SPAŢIUL URBAN MONICA CONSTANTINESCU, DANA NIŢULESCU, CRISTINA BĂJENARU Preocuparea pentru analiza precarităţii condiţiilor de locuit, din punctul de vedere al concentrării teritoriale a problemelor legate de locuire se înscrie într-o perspectivă deja consacrată de abordarea zonală a sărăciei şi deprivării sociale. Demersul de faţă îşi propune, în primul rând, să surprindă, într-o manieră descriptivă, aspectele definitorii ale locuirii precare, în câteva zone urbane din două judeţe ale României (Teleorman şi Prahova – a se vedea articolul introductiv din acest număr, referitor la metodologia cercetării Diagnoza locuirii: locuirea în condiţii precare şi persoanele fără adăpost în România). Materialul concentrează informaţie diversă, încercând să ofere o imagine sintetică a zonelor de locuire precară din cele şase oraşe alese (operând cu distincţia: zone de locuire precară la casă/zone de locuire precară la bloc). Analiza în sine şi concluziile pe care le formulează au o valoare limitată de aria de cuprindere a informaţiei (numai şase localităţi urbane). Similitudinile între zonele de locuire precară pe care s-a centrat atenţia noastră sugerează însă că, deşi în grade diferite de precarizare, zonele de locuire studiate au, fundamental, aceleaşi caracteristici. ZONE DE LOCUIRE. ASPECTE METODOLOGICE Identificarea şi caracterizarea zonelor distincte din punct de vedere al condiţiilor de locuit a constituit una dintre preocupările majore ale studiului. Ideea de la care am pornit a fost că în România de astăzi asistăm la un proces de diferenţiere a spaţiului urban, în funcţie de condiţiile de locuit, indiferent de dimensiunea şi nivelul de dezvoltare al localităţii. Probabil cele mai vizibile efecte ale procesului sunt la nivelul celor două tipuri extreme: zonele rezidenţiale bogate şi zonele cu condiţii de locuit precare. Atenţia noastră s-a concentrat, în mod firesc în cadrul unui studiu, asupra locuirii precare, asupra zonelor de locuit cu condiţii precare. Preocuparea noastră pentru analiza diferenţiată a ariilor rezidenţiale este justificată de obiectivele studiului. În măsura în care informaţiile (exclusiv de ordin calitativ) ar susţine o astfel de idee, consecinţele pentru politica de locuire sunt majore: există încă spaţiu pentru a administra procesul şi pentru a interveni în segregarea rezidenţială, în sensul minimizării efectelor sale negative şi a maximizării efectelor pozitive. CALITATEA VIEŢII, XVI, nr. 1–2, 2005, p. 65–85 66 M. CONSTANTINESCU, D. NIŢULESCU, C. BĂJENARU 2 Efortul echipei de cercetare a fost ghidat de o serie de întrebări concrete: – Se poate elabora o metodologie de definire a zonelor unei localităţi, în funcţie de condiţiile de locuit? – Au zonele de locuit consistenţă? Se poate, într-adevăr, discuta în termeni de „zone”, ceea ce implică omogenitate internă a zonei şi diferenţiere faţă de celelalte zone? – Există zone a căror evoluţie poate fi prevăzută? Există un proces de precarizare a unor zone? Dacă da, care sunt factorii care intervin în acest proces? – Care sunt, în termeni de condiţii de locuire, caracteristicile zonelor precare? Există diferenţe majore de la un oraş la altul? În ce constau aceste diferenţe? Primele două categorii de întrebări sunt, în mare măsură, concomitente. Dacă nu se poate vorbi în termeni de „zone de locuit”, o metodologie pentru studiul lor nu şi-ar găsi fundament. Pe de altă parte, pentru a discuta despre zone consistente, omogene din punctul de vedere al unui criteriu (în acest caz, condiţiile de locuit) trebuie să găseşti modalitatea de a răspunde întrebării „există sau nu zone omogene din punctul de vedere al condiţiilor de locuit” la nivelul localităţilor României de astăzi? Analiza secundară pe baza datelor deja existente ar fi putut oferi o primă imagine asupra modalităţii în care se structurează localităţile/unele localităţi din acest punct de vedere. Nu am reuşit însă identificarea nici unei anchete care să permită legarea datelor culese la nivel individual/gospodărie de teritoriu. Dacă la nivelul unităţilor administrativ teritoriale sau al localităţilor ca întreg există o mare cantitate de informaţie, aceasta nu permite, în schimb, inferenţe legate de zonele de rezidenţă. Nici măcar recensământul populaţiei şi locuinţelor, care, teoretic, ar putea susţine un astfel de demers, nu oferă, în forma în care baza de date este oferită de Institutul Naţional de Statistică, ocazia realizării unor asemenea analize. Ideea de a lega informaţia de teritoriu şi a „desena”, la nivelul localităţilor, zone nu este nouă în sociologia românească. Există studii a căror valoare este indiscutabilă, însă, cel puţin până acum, este vorba, mai degrabă, de centrarea pe anumite tipuri de zone identificate la nivel local (de sărăcie extremă, spre exemplu) şi nu de o imagine globală, la nivelul localităţii, din punctul de vedere al zonelor omogene în funcţie de anumite criterii. Deşi utilitatea şi valoarea unui asemenea demers este indiscutabilă, efortul de timp şi financiar lasă, deocamdată, subiectul deschis studiilor viitoare. Echipa noastră a încercat o abordare a problematicii prin metode calitative. Concluziile noastre au, în primul rând, o valoare exploratorie şi ar putea constitui un punct de plecare pentru studiile viitoare. Cele şase oraşe situate în două judeţe sensibil diferite din punctul de vedere al nivelului de dezvoltare (Teleorman – judeţ sărac, Prahova – judeţ dezvoltat) surprind, pe lângă avantajul comparaţiei, o paletă suficient de diversă de localităţi urbane (oraşele incluse în studiu sunt mari, mijlocii şi mici) pentru a oferi concluziilor noastre o bază solidă pentru a emite ipoteze. 3 ZONE PRECARE DE LOCUIRE, ÎN SPAŢIUL URBAN 67 Ideea de la care am pornit a fost să „desenăm” pe hărţile oraşelor incluse în studiu zone cu condiţii diferite de locuire şi, pentru că interesul nostru se concentra asupra condiţiilor precare de locuit, să investigăm, în profunzime, zonele unde locuirea poate fi caracterizată drept precară. În identificarea zonelor, s-a pornit de la un dublu demers: a) s-a încercat caracterizarea zonelor oraşului, din punct de vedere obiectiv (pe baza datelor obţinute) şi b) s-a introdus o componentă subiectivă, modalitatea în care zonele sunt percepute, din punctul de vedere al condiţiilor de locuit. a) Componenta obiectivă în delimitarea zonelor localităţilor incluse în studiu, din punctul de vedere al condiţiilor de locuit: Pentru identificarea zonelor de locuit s-a pornit de la gradul de acoperire al zonelor de locuire cu utilităţi publice: – apă rece; – canalizare; – energie termică (apă caldă şi căldură); – gaze naturale; – electricitate. Pe lângă acces, au fost luate în calcul şi aspecte legate de calitatea serviciului (măsurată, în special, prin programul de furnizare a serviciului şi calitatea reţelei de distribuţie, acolo unde a fost cazul). Este clar că intersecţia indicatorilor enunţaţi anterior (accesul la utilităţi/calitatea serviciilor) nu avea cum să ofere o imagine completă asupra zonelor de locuit şi că există o serie de limitări ale acestui tip de abordare, de care suntem conştienţi. Vom încerca să le prezentăm sistematic, argumentând de ce o altă modalitate de conturare a zonelor de locuit nu a fost/nu este posibilă: – există o diferenţiere clară între serviciile de utilitate publică şi consecinţele gradului diferenţiat de acces, asupra condiţiilor de locuit. Dacă în cazul lipsei electricităţii este evident că nu se poate vorbi decât despre condiţii precare de locuit, nu la fel stau lucrurile în cazul canalizării, apei potabile, apei calde, căldurii şi chiar gazelor. Fiecare dintre aceste utilităţi furnizate în mod public pot fi înlocuite, în condiţii optime, prin aranjamente individuale, de tipul centrală termică proprie, fosă septică proprie, apă curentă, alimentare cu gaz cu rezervor. Din acest punct de vedere, diferenţele între locuirea la casă şi locuirea la bloc sunt majore. Dacă în cazul locuirii la casă, fiecare dintre alternative este, teoretic, posibilă, în cazul locuirii la bloc, cu excepţia centralei termice de apartament (complementară furnizării apei calde şi căldurii) lipsa accesului la canalizare, gaze, apă curentă au consecinţe serioase asupra condiţiilor de locuit (neexistând posibilitatea tehnică a unor soluţii decente, dacă nu sunt furnizate în sistem centralizat). Prin urmare, utilizarea unei metodologii care pune accent pe furnizarea şi calitatea furnizării utilităţilor publice este, în mod particular, reprezentativă, în cazul locuirii la bloc şi mai puţin, în cazul locuirii la casă (în acest din urmă caz, informaţia devine mult prea slabă pentru o zonare de înaltă acurateţe). 68 M. CONSTANTINESCU, D. NIŢULESCU, C. BĂJENARU 4 – calitatea condiţiilor de locuit este măsurată în mod restrâns prin aceşti indicatori. O serie de informaţii legate de calitatea construcţiei, suprafaţa locuibilă etc. ar fi permis abordarea problemei omogenităţii zonei, la un alt nivel de profunzime. Primăriile, prin serviciile de urbanism, un posibil furnizor de date despre caracteristicile clădirilor, nu dispun însă decât parţial de date centralizate. Aşa cum aminteam anterior, informaţiile culese prin anchete sunt, practic, imposibil de legat de zone intra-urbane pentru o analiză de nivel micro. – zona de locuit nu poate fi abordată ca sumă de locuinţe individuale, chiar în cazul în care prezintă un grad ridicat de omogenitate internă, aspectele legate de calitatea vecinătăţii intervenind în definirea condiţiilor de locuit în zona respectivă. Intervenţia calităţii vecinătăţii drept criteriu de diferenţiere între zone, în sensul de acces la diverse servicii, spre exemplu, este greu de cuantificat şi nu conduce, în mod necesar, la diferenţieri valide, în special în cazul oraşelor mici/ mijlocii. Pe lângă aspectele legate de utilităţi publice, au fost culese o serie de 1 , informaţii referitoare la posibile concentrări de populaţie aflată în sărăcie aproximându-se că beneficiarii unor programe de asistenţă socială (venitul minim garantat este cel mai important dintre cele considerate) sunt, probabil, categoria cea mai reprezentativă pentru segmentul sărac de populaţie, la nivel local. b) Componenta subiectivă în delimitarea zonelor localităţilor incluse în studiu, din punctul de vedere al condiţiilor de locuit: Delimitărilor bazate pe accesul la utilităţi/calitatea serviciilor furnizorilor de utilităţi publice le-a fost adăugată o componentă subiectivă: tuturor persoanelor în măsură a furniza informaţii constitutive pentru delimitarea zonelor de locuit li s-a cerut să menţioneze, la nivelul oraşului ca întreg, zonele cu condiţii de locuire precară, solicitându-se, în acelaşi timp, argumentarea răspunsurilor. La nivelul a cinci oraşe din cele şase incluse în studiu, pe baza intersectării celor două componente, au fost delimitate zonele de locuire precară, în care investigaţia a continuat, la nivel de zonă/gospodărie/individ. PERCEPŢIA ACTORILOR INSTITUŢIONALI ASUPRA ZONELOR CU CONDIŢII DE LOCUIT PRECARE Autorităţile locale şi furnizorii de utilităţi au reprezentat primul palier de analiză a percepţiei subiective asupra condiţiilor de locuit. S-a considerat că aceşti actori sociali au o imagine de ansamblu asupra condiţiilor de locuire din fiecare localitate şi cunosc, din experienţă, zonele ce pot fi caracterizate de precaritatea locuirii. Pentru identificarea percepţiei pe care actorii instituţionali o au asupra zonelor cu condiţii de locuit precare au fost realizate interviuri, atât la nivelul 1 Informaţiile despre concentrări de populaţie aflată în sărăcie au fost utilizate drept indicator pentru condiţiile precare de locuit (relaţia între sărăcie extremă şi condiţiile precare de locuit fiind una deja consacrată în studiile de specialitate). 5 ZONE PRECARE DE LOCUIRE, ÎN SPAŢIUL URBAN 69 Primăriei din fiecare oraş considerat pentru studiul calitativ, cât şi cu furnizorii de utilităţi din oraşele respective. Criteriile luate în considerare de majoritatea funcţionarilor cu care s-a discutat la fiecare dintre cele şase Primării, pentru identificarea zonelor cu condiţii de locuire precară au fost: lipsa reţelei tehnico- edilitare şi caracteristici socioeconomice ale rezidenţilor acestor zone – educaţie, status, venituri. În urma interviurilor realizate, au fost identificate zonele, prin intersectarea declaraţiilor obţinute de la departamente diferite din cadrul fiecărei primării. Pentru zonele de case identificate, lipsa utilităţilor publice este datorată, în principal, imposibilităţii sistematizării terenului, din motive de natură tehnică (judeţul Teleorman). Acest lucru nu este valabil pentru zonele de blocuri, unde lipsa utilităţilor se datorează, în primul rând, imposibilităţii rezidenţilor de a plăti facturile aferente serviciilor obţinute. Din declaraţiile obţinute în cadrul Primăriilor din cele trei oraşe ale judeţului Teleorman considerate în analiză s-a conturat o tipologie a rezidenţilor acestor zone: populaţie de etnie romă, cu nivel scăzut de educaţie, fără venituri, prestând munci ocazionale sau necalificate. Majoritatea sunt beneficiari de ajutor social. La ce vă gândiţi dumneavoastră când spuneţi că sunt zone de locuit precare? R: „Mă gândesc, de exemplu, la utilităţi. Sunt zone în care apa potabilă nu este pe reţea, ci numai în fântâni, familiile respective sunt beneficiari ai serviciilor de asistenţă socială, neavând posibilitatea achiziţionării unei pompe de apă. Atâta timp cât nu au apă, nu au nici canalizare. Aici casele sunt din cărămida nearsă, chirpici, construite fără o structură de rezistenţă solidă, în urmă cu aproximativ 30 de ani. Nu sunt imobile din cărămida tencuite, ci pur şi simplu case construite la repezeală. Sunt unele case care, datorită construirii din materiale improprii şi neîntreţinerii, au acum fisuri, cade tencuiala, cade acoperişul. (Serviciul Public Local de Protecţie Socială) Ajutoarele sociale… În zonele astea sunt principalul mijloc de trai, în afară de ce mai muncesc ei la negru, un spart de lemne, un săpat la vie. (Departamentul de Relaţii cu Asociaţiile de Proprietari) Care ar fi, în opinia dvs., zonele cu condiţii proaste de locuire? R: Nu pot să spun că sunt nişte zone centrale, sunt mai la periferia oraşului – zona PECO, zona blocurilor 200; deja acolo sunt date în folosinţă pentru persoanele cu condiţii foarte slabe de trai; am înţeles că nu au dependinţele necesare. Eu nu am fost la faţa locului, dar din ce vin ei şi ne povestesc aici….inundaţii în blocuri, instalaţiile sanitare sunt foarte vechi, nu are cine să le repare. Sunt primele blocuri făcute în oraş la noi şi sunt foarte vechi. Nu cred că s-a mai ocupat cineva în anii trecuţi de ele. (Departamentul de Relaţii cu Asociaţiile de Proprietari) Şi pentru judeţul Prahova, criteriile de desemnare a zonelor cu condiţii de locuire precară sunt aceleaşi ca în cazul autorităţilor locale din judeţul Teleorman. Diferenţa rezidă în faptul că zonele identificate a fi cu condiţii de locuit precare sunt în această situaţie datorită incapacităţii populaţiei de a plăti utilităţile publice, şi nu unor situaţii obiective de natură tehnică. Cele trei oraşe ale judeţului Prahova acoperă, practic, o scală în care avem, ca situaţie extremă, oraşul Urlaţi, unde întreaga populaţie este afectată, precaritatea locuirii fiind un fapt generalizat. De asemenea, nu putem face ca în cazul judeţului Teleorman o tipologie a rezidenţilor zonelor cu condiţii de locuire precară, deoarece percepţia nu este a unui grup social 70 M. CONSTANTINESCU, D. NIŢULESCU, C. BĂJENARU 6 compact aflat în dificultate. Există percepţia că aceste zone sunt populate în majoritate cu populaţie de etnie romă, există însă şi persoane de naţionalitate română, care locuiesc în condiţii precare, ca urmare a intrării în şomaj, în urma restructurării întreprinderilor. Zone cu condiţii de locuire precară: În aceste zone, casele sunt stil barăci făcute din PFL, chirpici. Zonele periferice pe raza Municipiului Câmpina sunt cele unde locuiesc mai mulţi de etnie romă. Sunt mai multe locuri cu condiţii de locuire precare, nu există o zonă compactă. Zonele sunt şi cu case improvizate şi cu blocuri. Tipologia rezidenţilor: Sunt familii cu mulţi copii, iar în ceea ce priveşte nivelul de educaţie, majoritatea nu prea frecventează şcoala. (Departamentul de Asistenţă Socială) Dacă ar fi să ne referim la accesul populaţiei din această zonă la furnizarea utilităţilor publice (apă caldă, apă rece, căldură, gaze, electricitate), ce ne puteţi spune despre zona respectivă? R: Există acces la apă rece, potabilă nu şi la apă caldă. Datoriile asociaţiilor de proprietari au fost foarte mari, sistându-se furnizarea agentului. Pe de altă parte, foarte mulţi au solicitat debranşarea, astfel încât, în multe situaţii, punctul termic care deservea zona respectivă nu şi-a mai găsit utilitatea. Între timp, unii dintre ei şi-au montat centrale proprii şi şi-au mai îmbunătăţit condiţiile. Situaţia financiară nu e una bună, aşa încât au apărut frecvent astfel de probleme. (Departamentul de Relaţii cu Asociaţiile de Proprietari) Care sunt zonele cu condiţii precare de locuire din oraşul Ploieşti? R: Din punctul de vedere al autorităţii locale şi al meu personal, în acelaşi timp, principalele zone cu condiţii de locuit precare sunt câteva cartiere ce sunt locuite, în cea mai mare parte, de romi, cum ar fi cartierul Mimiu, cartierul Radu de la Afumaţi, zone în care noi, ca autoritate publică, am încercat să ne implicăm mai mult, pornind de la educaţia romilor fiind în relaţie de colaborare cu câteva organizaţii ale romilor şi lucrăm împreună, şi o parte din cartierul Bereasca, fiindcă acesta este mare, întins, iar acolo nu predomină numai populaţie de romi. Am spus probleme în sensul că în aceste zone sunt case care sunt lipsite de utilităţi, de apă curentă chiar şi de curent electric. În zona Mimiu, problema este că nici măcar nu sunt foarte mulţi care să aibă acte de proprietate pe casele pe care şi le-au construit, abia anul trecut printr-un proiect pe care l-am promovat am pornit o acţiune de a-i înscrie întâi la PISC, ca ulterior, cu sprijinul Prefecturii, să poată face acţiuni în instanţă, acţiuni în constatare ca să aibă şi ei nişte acte de proprietate. (Serviciul de Asistenţă socială) Furnizorii de utilităţi se raportează la populaţie şi identifică zonele cu condiţii de locuire precară, având drept criteriu plata serviciilor pe care le furnizează. Din această perspectivă, neplata facturilor a condus la sistarea utilizării căldurii, apei calde etc. Există o diferenţă majoră între cele două judeţe considerate pentru analiză, deoarece în cazul judeţului Teleorman o parte dintre utilităţi (gaze naturale) nu sunt accesibile/programul de conectare a populaţiei este încă la început (în derulare – cazul Roşiorii de Vede). Acest lucru nu este valabil pentru judeţul Prahova, unde accesul la utilităţi nu pune probleme, decât în măsura capacităţii populaţiei de a plăti facturile emise de societăţile ce furnizează aceste servicii. 7 ZONE PRECARE DE LOCUIRE, ÎN SPAŢIUL URBAN 71 O. În momentul de faţă în Roşiori există încă zone neacoperite de servicii? R. Există zone la periferie unde nu beneficiază de apă curentă şi canalizare, dar în ceea ce priveşte agentul termic, toate blocurile de locuinţe beneficiază. O. Care ar fi motivele pentru care acolo nu există apă şi gaze? R. Motivele vin din trecut, zonele erau trecute în plan de demolare şi în prezent nu au fost fonduri. O: Serviciul dvs. acoperă tot oraşul? R: Serviciul da, serviciul nostru acoperă tot oraşul, deci toată zona de blocuri din Municipiu care, iniţial, avea 14 800 de apartamente racordate la servicii de încălzire şi apă caldă menajeră. S-au debranşat până în iarna asta cca. 3 000 de apartamente. (Societate care furnizează căldură şi apă caldă, Roşiori de Vede) O: Este vorba de o tipologie de un anumit fel a oamenilor din zone – anumită etnie, educaţie….? R: Nu. (Unitate economică SA) Zone neacoperite de serviciul de furnizare a agentului termic şi a apei calde la nivelul municipiului Ploieşti. Dacă vorbim de zone, la modul compact, nu se poate pune problema. Sunt asociaţii de proprietari sau membri componenţi ai asociaţiilor de proprietari care au refuzat, dar zone întregi nu. Sistemul de alimentare centralizat se referă numai la cvartalele de blocuri, nu şi la zonele de case. Nimeni nu şi-a propus, până acum, să alimenteze celelalte zone ale oraşului. (Furnizor de căldură şi termoficare) EXISTĂ ZONE DE LOCUIRE DIFERENŢIATE CALITATIV, LA NIVELUL ORAŞELOR? În urma culegerii şi intersectării informaţiei referitoare la zonele de locuit, în mod firesc, o a doua întrebare a fost „în ce măsură zonele delimitate de noi au consistenţă în realitate. Sunt ele zone relativ omogene din punct de vedere al condiţiilor de locuit? Există diferenţe faţă de alte entităţi identificabile la nivel teritorial ale oraşului?” Analiza informaţiei culese pentru cele şase oraşe pare să sugereze: – Suprapunerea delimitărilor „obiective” (pe baza intersecţiei criteriilor legate de utilităţi) şi celor „subiective” (percepţia asupra zonelor oraşului) conduce la identificarea zonelor „extreme” din punctul de vedere al calităţii locuirii: zonele/concentrările rezidenţiale bogate (acolo unde există) şi zonele/concentrările de precaritate accentuată. Fiecare dintre aceste zone are, în mod cert, o vizibilitate ridicată din punct de vedere social. – Zonele rezidenţiale bogate nu sunt o prezenţă constantă, indiferent de tipul de oraş. Mărimea oraşului şi nivelul său de dezvoltare par să influenţeze constituirea zonelor distincte, de bogăţie. S-au identificat astfel de zone pentru oraşele: Alexandria (populaţie: 50 000 locuitori, judeţ sărac), Câmpina (37 091 locuitori, judeţ dezvoltat), Ploieşti (228 485 locuitori, judeţ dezvoltat). Oraşele Zimnicea (15 539 locuitori), Roşiorii de Vede (31 385 locuitori, judeţ sărac), Urlaţi (10 821 locuitori, judeţ dezvoltat) nu includ astfel de zone. 72 M. CONSTANTINESCU, D. NIŢULESCU, C. BĂJENARU 8 – Zonele cu condiţii precare de locuit se conturează mult mai clar, în cazul locuirii la casă, decât în cazul locuirii la bloc. În mai multe dintre oraşele incluse în studiu (Alexandria, Roşiorii de Vede, Câmpina), zonele cu condiţii de locuit precare la bloc sunt arii relativ eterogene, care includ fie cămine de nefamilişti/foste cămine de nefamilişti, fie blocuri de locuinţe sociale prost întreţinute şi reprezintă, de regulă, primele zone construite ale oraşului respectiv. Zonele de case cu condiţii precare de locuit sunt, mai degrabă, cartiere „tradiţional” sărace ale oraşelor, care, după 1989, au cunoscut un proces mai accentuat de degradare, comparativ cu alte zone ale oraşului respectiv. – Dincolo de zonele de sărăcie extremă şi ariile rezidenţiale bogate, în special la nivelul oraşelor mici şi mijlocii, există slabe tendinţe de conturare a altor tipuri de zone, indiferent de locuirea la casă sau la bloc (Vezi caseta nr. 1). Caseta nr. 1 Zone de locuit în Roşiorii de Vede În cazul oraşului Roşiorii de Vede, încercările de a obţine informaţii despre zone diferenţiate, în funcţie de condiţiile de locuire au pus în evidenţă o percepţie asupra oraşului ca localitate relativ unitară. Cu excepţia zonei din centru, menţionată ca zona „cea mai bună” pentru blocuri şi a câtorva zone asociate cu sărăcia şi concentrarea populaţiei de romi, ca zone cu locuire precară, interviurile nu pun în evidenţă o percepţie asupra oraşului Roşiorii de Vede ca oraş marcat de diferenţe de locuire. În cazul locuirii la bloc, uniformizarea calităţii serviciilor furnizorilor de utilităţi (apă caldă nu este în tot oraşul indiferent de zonă, căldură este în tot oraşul, indiferent de zonă) mută accentul în diferenţierea între zone, pe calitatea construcţiei în sine şi a tipului de apartamente (an de construcţie, suprafaţă locuibilă, decomandarea apartamentelor, materialul de construcţie – „plăci prefabricate” sau cărămidă). În cazul locuirii la casă, accentul cade mai ales pe capacitatea individului de a-şi asigura condiţii bune de locuit. Nici posibilitatea de conectare la canalizare sau apă potabilă nu sunt esenţiale, în acest caz, pentru distincţia între zone, apreciindu-se că soluţiile individuale, de tipul fosă septică/instalaţie proprie de apă curentă sunt o alternativă cel puţin la fel de bună la sistemul public. Ideea asocierii între condiţiile precare de locuire şi sărăcie apare clar în unele dintre interviuri: chiar dacă ar fi apă şi canalizare în zonă (despre zona Cotorga, zonă de locuire precară la casă), nu ar avea bani să se racordeze. (Primăria Roşiorii de Vede). În oraş nu există concentrări de tip cartier rezidenţial. CARACTERISTICI ALE ZONELOR DE LOCUIRE PRECARĂ Selecţia zonelor de locuire precară pentru studiu aprofundat la nivelul fiecărei localităţi s-a bazat pe criteriile prezentate anterior. Zonele/cartierele identificate ca având cea mai slabă acoperire cu utilităţi publice (apă rece, apă caldă, căldură, electricitate, gaze) s-au dovedit, în acelaşi timp, zonele percepute ca cele cu condiţii precare, la nivelul fiecărui oraş, şi în mare măsură, zone de concentrare a populaţiei sărace (concentrări de populaţie beneficiară de venit minim garantat). În ansamblu, în cele şase localităţi urbane incluse în studiu au fost selectate şapte zone: patru zone de case şi trei zone de blocuri (vezi tabelul nr. 1). 9 ZONE PRECARE DE LOCUIRE, ÎN SPAŢIUL URBAN 73 Tabelul nr. 1 Zone de locuire precară incluse în studiu Zone de locuire precară la Zone de locuire precară la Judeţ Oraş case bloc (denumire locală) (denumire locală) Prahova Ploieşti Bereasca Blocurile de nefamilişti ICIL Prahova Câmpina – Turnătorie Teleorman Alexandria Lactel Zona blocurilor 100 Teleorman Roşiorii de Vede Cotorga Zona Izbiceanu Teleorman Zimnicea Rudărie – O primă privire asupra celor şapte zone sugerează că precaritatea locuirii la bloc are o semnificaţie sensibil diferită, în raport cu locuirea la casă, iar soluţiile de confruntare cu această situaţie sunt distincte pentru cele două cazuri (evident, fără a fi vorba de implicaţii valorice, de tipul „este mai rău la bloc/casă, faţă de casă/bloc”): În zonele de case: sărăcia comunităţii ca întreg (în sensul de localitate) pare a avea consecinţe mai importante, la nivelul condiţiilor de locuit în zone precare, dar soluţiile individuale posibile sunt mai numeroase. Zonele de locuire precară la casă cuprinse în studiul nostru sunt zone slab acoperite de utilităţi publice, sau accesul la aceste utilităţi în sistem centralizat (apă, canalizare), care ar putea îmbunătăţi condiţiile de locuit, sunt dependente, în primul rând, de capacitatea autorităţilor locale de a investi pentru a aduce serviciul respectiv în zonă. În absenţa resurselor publice locale necesare extinderii reţelelor respective, soluţiile individuale care ar conduce la aceleaşi standarde de locuire sunt, considerabil, mai costisitoare. Variantele alternative sub aceste standarde sunt însă mai numeroase decât în cazul locuirii la bloc. În zonele de blocuri: sărăcia indivizilor rezidenţi într-un bloc/zonă este mult puternic resimţită de fiecare dintre ceilalţi, datorită sistemului centralizat de furnizare a unor utilităţi şi statutului de membru într-o asociaţie de proprietari, sau de chiriaş într-un ansamblu de locuit proprietate de stat. În fiecare dintre zonele de blocuri din studiul nostru, lipsa utilităţilor furnizate în sistem centralizat (de tipul apă rece, apă caldă/căldură) este rezultatul incapacităţii de plată a unei părţi dintre locatari. Soluţiile individuale „nestandard” sunt, de multe ori, costisitoare sau tehnic imposibile. Ţinând cont de aceste diferenţe cu implicaţii majore asupra condiţiilor de locuit, am optat pentru o modalitate de prezentare distinctă pentru zone de case/zone de blocuri. LOCUIRE PRECARĂ ÎN CARTIERELE DE CASE Analiza noastră asupra zonelor de case cu condiţii precare de locuit pune în evidenţă, în primul rând, o serie de caracteristici comune (cea mai mare parte). Cartierele alese pentru studiu aprofundat sunt, în linii mari: – cele tradiţional sărace ale oraşelor respective; 74 M. CONSTANTINESCU, D. NIŢULESCU, C. BĂJENARU 10 – caracterizate de tendinţa de retragere a populaţiei aflate în sărăcie către aceste zone (dinspre alte localităţi, dinspre alte zone ale oraşului); – cu o largă concentrare a populaţiei de romi; – slab acoperite de utilităţi publice; – racordul la utilităţi ar ridica probleme tehnice costisitoare (cu excepţia zonei Bereasca, Ploieşti); – cu populaţie ale cărei surse de venit sunt constituite, în special, din: venitul minim garantat, alocaţiile copiilor, venituri din muncă necalificată cu ziua, în mai mică măsură, venituri din pensii şi în foarte mică măsură, venituri salariale; – cu o populaţie cu nivel de şcolaritate redus; – cu o populaţie preponderent tânără (cu excepţia zonei Lactel, Alexandria); – cu familii numeroase, cu mulţi copii; – cu locuire caracterizată de supraaglomerare; – cu case construite preponderent din chirpici, pământ bătut, cărămidă arsă (varianta extremă: Rudărie, Zimnicea unde au fost identificate inclusiv bordeie). Faptul că profilurile zonelor se suprapun în mare măsură, sugerează o tendinţă de uniformizare, care ne îndreaptă, mai degrabă, către concluzia că indiferent de tipul de oraş şi de dezvoltarea judeţului/oraşului din care fac parte, condiţiile/zonele de locuire precară sunt, esenţialmente, aceleaşi. Există, totuşi, şi o serie de diferenţe între zonele noastre, ale căror sursă pare să fie legată de capacitatea administraţiei publice locale de a veni în sprijinul rezidenţilor zonelor precare. Astfel, cu cât oraşul este mai mare şi într-o arie mai dezvoltată, cu atât acoperirea cu utilităţi publice este mai bună (în fapt, se poate discuta despre o îmbunătăţire a condiţiilor de locuit în acele aspecte care ţin de comunitate). În zona Rudăriei din Zimnicea (oraş mic, zonă defavorizată), accesul la curent electric este de dată relativ recentă, prin eforturile Primăriei; alimentarea cu apă se face de la câteva puţuri construite tot prin eforturile Primăriei. La polul opus, zona Bereasca, Ploieşti (oraş mare, zonă dezvoltată) există acces la canalizare, alimentarea cu apă este asigurată prin cişmele publice, iar Primăria din localitate are un program de conectare a gospodăriilor la sistemul de apă curentă pe bani publici. Amplasarea periferică a acestor zone (implicit acces deficitar la serviciile de utilitate publică şi la infrastructura urbană), materialele de construcţie ale locuinţelor şi calitatea acestor construcţii, preponderenţa populaţiei de etnie romă, omogenitatea din punctul de vedere al surselor de venituri (principala sursă de venit: venitul minim garantat), al vârstei (populaţie îmbătrânită) sunt caracteristici care aşează zonele de case descrise ca fiind precare din punctul de vedere al locuirii într-un tip comun, care se întâlneşte în toate localităţile incluse în studiul de faţă. Locuinţa Materialul din care sunt construite casele amplasate în aceste zone este, cu precădere, chirpiciul sau pământul bătut. Sunt locuinţe fără o structură de rezistenţă 11 ZONE PRECARE DE LOCUIRE, ÎN SPAŢIUL URBAN 75 solidă, care prezintă un risc mult mai ridicat de deteriorare în timp. Există situaţii în care aceste cartiere s-au ridicat şi „dezvoltat” fie prin construcţii ilegale, fără să existe acte de proprietate asupra terenurilor, fie pentru că în aceste zone pământul era mai ieftin. În general, aceste zone au crescut prin adiţionare de noi locuinţe, fără a se respecta regulile de sistematizare urbanistică, fără o logică a amenajării urbane (Şi după aceea, lângă bordeiul sau căsuţa pe care o au…că mai fac chirpici… îşi fac o casă din două camere, un acoperiş şi cu ferestre de unde găsesc, şi gata, asta e casa copilului. Pe măsură ce cresc îşi mai fac încă una şi încă una…de-au ajuns să facă case aşa, anapoda, fără nici un urbanism. (…) Acuma încearcă dl. primar să-i integreze în oraş, să-i facă şi pe ei oameni…să le vină curent, să le facă străzi, să aibă un număr de casă. Până acuma existau case în rudărie care nu aveau număr de casă; nu ştiai…vroiai să trimiţi o scrisoare … sau trebuia să-l cheme în armată şi n-avea nici un număr de stradă, de casă. (Jud. Teleorman, Zimnicea, Servicii publice)). Un tip special de locuinţă se întâlneşte în zona Rudărie din Zimnicea, Judeţul Teleorman, unde există oameni care trăiesc în bordeie de pământ, în camere mici, cu folii de plastic în loc de ferestre, fără podele, cu patul, singurul obiect de mobilier, de altfel, aşezat direct pe pământ, lângă vatra unde îşi fac focul pentru a se încălzi şi a găti. Lipsa de intimitate este prezentă şi în locuinţele de tip casă, întrucât avem de-a face cu zone unde trăiesc familii sărace, cu mulţi copii, care sunt nevoite să folosească un spaţiu impropriu, adică mic ca suprafaţă, insalubru, pentru locuire (Câte camere aveţi? Am două camere şi o săliţă şi locuim şase persoane, am patru copii. Şi cum vă împărţiţi? Cam trei într-un pat. (Jud. Teleorman, Zimnicea, Rudărie, interviu 1, bărbat, 35 ani). Accesul la utilităţi şi infrastructură urbană Amplasarea periferică, fără excepţie, a acestor cartiere determină amploarea problemei legate de lipsa accesului la majoritatea serviciilor de utilitate publică (apă, canalizare, gaze, electricitate). De fapt, acesta este criteriul principal care individualizează zona respectivă ca o zonă rezidenţială cu probleme de acces la utilităţi şi, implicit, cu probleme de locuire, şi care are un impact şi asupra perspec- tivei de integrarea a locului şi oamenilor în „peisajul” fizic şi social al oraşului. Procurarea apei potabile se face de la fântâni amplasate în interiorul zonelor, administrate şi îngrijite de municipalitate. Puţini sunt cei care şi-au permis construirea unei fântâni proprii. Astfel, chiar şi pentru nevoile curente oamenii sunt (Car apă de la 200 de metri, de la 500 nevoiţi să străbată distanţa până la fântâna comună de metri. (...) Deci, car apă numai de băut, de mâncare, de spălat. Ca să car apă să ud trei roşii aici, trebuie să car cu bidonul. (Jud. Teleorman, Zimnicea, Rudărie, rezident). Pentru încălzirea locuinţei, oamenii utilizează sobele cu combustibil solid (lemne şi cărbuni), dar există şi situaţii în care lipsa posibilităţilor de a achiziţiona combustibil „convenţional” determină folosirea înlocuitorilor, de tipul: resturi de pe câmp şi din pădure, material textil, plastice, în general, gunoaie păstrate special în acest scop. Canalizarea este un alt serviciu care nu acoperă zonele periferice ale oraşelor. Aceste cartiere au rămas în afara sistemului, datorită ritmului diferit în care s-a făcut sistematizarea localităţilor urbane din România. În această situaţie se găseşte 76 M. CONSTANTINESCU, D. NIŢULESCU, C. BĂJENARU 12 Zona Lactel din Jud. Teleorman, Alexandria, zonă inundabilă, foarte aproape de râul Vedea unde pânza freatică este foarte ridicată, astfel că atunci când plouă, apa (Există alimentare cu apă, energie electrică, dar nu există canalizare, deoarece este bălteşte. imposibilă preluarea apelor dintr-o zonă sub nivelul cotei terenului sistematizat; casele sunt construite, practic, într-o groapă, cota terenului sistematizat fiind mai ridicată faţă de cota terenului unde au fost construite casele; Legea nu permite sistematizarea (apă, canal, iluminat) zonei (Jud. Teleorman, Alexandria, Primărie)). În majoritatea zonelor, accesul la reţeaua electrică este asigurat, însă difi- cultăţile financiare ale locuitorilor determină apariţia fenomenelor corelate de debranşare, datorită imposibilităţii de plată a consumului şi rebranşare ilegală la reţea. Paradoxul este că efortul de a racorda aceste zone la sistemul centralizat de furnizare a utilităţilor publice nu ar putea fi susţinut de populaţia rezidentă deja prinsă în capcana sărăciei şi în lanţul nesfârşit al deprivărilor care derivă din neracordare. Vecinătatea de locuire urbană Zonele de case apreciate ca fiind caracterizate de condiţii de locuire precară sunt cartiere puternic individualizate, în cadrul urban al localităţii de care aparţin prin categoria de populaţie rezidentă. Aproape fără excepţie, zonele de case definite ca fiind caracterizate de locuire precară sunt locuite de populaţie de etnie romă, familii beneficiare de ajutor social şi dependente de venitul minim garantat obţinut de la primărie şi de alocaţiile copiilor, persoane fără loc de muncă, dar şi fără orice fel de calificare. Majoritatea sunt lucrători cu ziua în agricultură, construcţii sau căutători de fier vechi în gropile de gunoi şi din aceste activităţi câştigă cât să le ajungă pentru a (Cam trăim de pe-o zi pe alta, nu mai avem şi pentru mâine şi pentru mânca în ziua respectivă poimâine, nu ne-am aprovizionat să avem provizii pentru o săptămână sau două, cum au unii. Azi am adus, azi am mâncat, mai mult nu e, mai mult nu găsim, n-avem de unde. (Jud. Teleorman, Zimnicea – Rudărie)). Încălzirea locuinţei şi asigurarea hranei copiilor pentru a doua zi este (Dacă n-am calu’ şi căruţa, mor de frig în casă cu copiii, principala grijă a acestor oameni. chiar şi de foame că …mă duc după un fier, după o tablă…ce-oi găsi… pun în căruţă şi aduc acasă şi îl vând; iau 50 000 şi îi mănânc cu copiii. (idem)). Lipsa frecventă a banilor pentru mâncare îi face să recurgă la o alimentaţie sărăcăcioasă şi, de multe ori, mai puţin obişnuită (M-a uimit pur şi simplu. Ce să vă spun? De asemenea, o Mănâncă vara scoici, melci… (Jud. Teleorman, Zimnicea, Servicii publice)). parte importantă a veniturilor acestor gospodării este reprezentată de alocaţiile copiilor. (Alocaţia aia e cam ca un salariu. Aşa cum aşteaptă un om care e angajat salariul, aşa aşteptăm şi noi alocaţia, că altceva n-aşteptăm, că n-avem ce să aşteptăm. (Jud Teleorman, , bani care în fiecare lună, în multe cazuri, au o Zimnicea, Rudărie, bărbat, 35 de ani)) destinaţie foarte precisă (Dacă am patru copii din alocaţia aia trebuie să am făină… un sac de făină e 550 000, … (Jud. Teleorman, Zimnicea, rezident, Rudărie)). Din punctul de vedere al relaţiilor de vecinătate, omogenitatea etnică a acestor cartiere determină interacţiune puternică şi legături strânse. Dincolo de această caracteristică intrinsecă a comunităţilor etnice, dificultatea acestei categorii 13 ZONE PRECARE DE LOCUIRE, ÎN SPAŢIUL URBAN 77 de populaţie de integrare pe piaţa muncii, de inserţie socială face din aceste zone nişte enclave, nişte periferii la propriu şi la figurat, care depozitează şi perpetuează probleme sociale. Pe lângă sărăcia materială a comunităţilor întâlnite, acestea prezintă şi o sărăcie a formelor manifeste de sociabilitate (ajutor mutual, cooperare, încredere). Lipsa resurselor de tot felul, a perspectivei de a ieşi din sărăcie au generat un sentiment colectiv de resemnare şi de acceptare a situaţiei de prizonieri în zona (Relaţii nu prea avem, mai mult între noi, ca vecini, dar suntem toţi în aceeaşi situaţie. respectivă. Cu ce să mă ajute el, dacă el n-are? De ce să mă mai duc să cer, dacă ştiu că el n-are. Cu ce să mă . Încredere, sau, mai precis, lipsă ajute? (Jud Teleorman, Zimnicea, Rudărie, bărbat, 35 de ani)) de încredere de a încredinţa ceva celui de lângă tine poţi să ai doar atunci când posezi acel lucru. Zonele mai puţin omogene din punct de vedere etnic se confruntă cu această problemă. Atunci când nu există încredere, cooperarea între aceşti oameni (La noi nu mai merge cu «să moară capra vecinului», ci «să moară vecinul devine imposibilă. să-i iau capra». (Jud Teleorman, Roşiorii de Vede, rezident zona Cotorga)) . De cele mai multe ori, rudele, care sunt apreciate ca fiind cele mai capabile şi mai sigure surse de ajutor, nu trăiesc în zonă şi astfel, ceea ce rămâne să obţină de la vecinii de lângă ei este o formă de întrajutorare general umană limitată foarte (Cei care nu au apă în curte, mai iau de la vecini, da cât să-i dai, îi strict de lipsurile fiecăruia. dai o dată, de două ori, că avem şi noi apometre. (Jud. Prahova, Ploieşti, Bereasca, femeie, 56 ani)). Prezenţa grădiniţei, şcolii, unităţii sanitare în zonă nu este apreciată ca fiind o problemă. Frecventarea şcolii de către copii este vitală, pentru multe dintre familiile rezidente în aceste zone. Grija multora dintre locuitori este legată însă şi de dificultatea de a-şi trimite toţi copiii la şcoală, de avea cu ce să-i îmbrace. Doar în comunităţile mixte din punct de vedere etnic românii apreciază negativ calitatea procesului de învăţământ şi caută să iasă din această comunitate, măcar prin trimiterea copilului la altă şcoală, în altă zonă. (Şcoala este cam la 800 m, este aproape, dar în clasă are mulţi ţigani care strică ora, şi nu prea pot să înveţe. (...) Asta este singura şansă a ei, să înveţe. (Jud. Teleorman, Roşiorii de Vede, rezident, Cotorga)). Accesul la serviciile oferite de unitatea sanitară, de serviciul de ambulanţă este considerat o problemă, prin prisma faptului că statutul de asigurat nu te scuteşte de alte cheltuieli materiale pretinse de personalul medical. În această situaţie, soluţia este de a renunţa la serviciu atât cât poţi să trăieşti cu boala respectivă, sau de a prefera sistemul particular care asigură, măcar, o calitate superioară a actului medical prestat. În ceea ce priveşte percepţia asupra problemelor locale, nemulţumirea populaţiei rezidente în aceste cartiere se referă la marginalitatea comunităţilor din care fac parte. Oamenii au conştiinţa că traiul la periferia localităţii este una dintre (Noi cei din zona asta suntem daţi la o parte. cauzele problemelor cu care se confruntă. Dacă eşti din centru este altceva. Şi oamenii se uită altfel la tine… (Jud. Teleorman, Roşiorii de Vede, rezident, Cotorga) (…) dar suntem la marginea oraşului. Înainte eram consideraţi spaţii verzi… (interviu B14)). Deşi există o vizibilitate deosebită a acestor zone atât la nivelul populaţiei localităţii în general, dar şi la nivelul administraţiei publice locale, ceea ce le 78 M. CONSTANTINESCU, D. NIŢULESCU, C. BĂJENARU 14 lipseşte oamenilor este în special, capacitatea de a influenţa în vreun fel deciziile de la nivel local, în vederea îmbunătăţirii vieţii în comunităţile lor. Populaţia acestor cartiere pare a fi o populaţie tolerată, iar atitudinea municipalităţii faţă de problemele locale trădează credinţa autorităţilor că, o dată cu dispariţia în mod natural a acestor comunităţi, vor dispărea şi problemele cu care se confruntă. LOCUIRE PRECARĂ ÎN CARTIERELE DE BLOCURI Zonele de blocuri par a fi mult mai eterogene, în comparaţie cu cele de case. Cartierele de blocuri incluse în studiu par a fi: – zone exclusiv muncitoreşti, unde a primit repartiţie pentru locuinţă în special populaţia venită din zonele rurale limitrofe/alte zone, pentru a lucra pe platforma industrială a oraşului; – majoritatea blocurilor au avut statut de proprietate publică, până în 1989; – includ blocurile de locuinţe vechi (printre primele construite la nivelul localităţii respective); – ariile respective cuprind „insule” de precaritate extremă, de tipul cămine de nefamilişti/foste cămine de nefamilişti, locuinţe sociale, dominate de populaţie de etnie romă (deşi pare a fi vorba de concentrări etnice mai mici ca dimensiuni decât în cazul caselor), populaţie fără un loc de muncă; – au o acoperire bună cu utilităţi, însă sunt marcate de întreruperi frecvente ale furnizării serviciilor, din cauza datoriilor; – apartamentele au un grad scăzut de confort (apartamente confort 2, 3, 4). Chiar dacă sunt zone eterogene, cartierele considerate de noi ca locuire precară la bloc sunt, în primul rând, zone aflate într-un proces de precarizare. Acumularea datoriilor la întreţinere, lipsa fondurilor pentru investiţii în infra- structura blocurilor pe care asociaţiile de proprietari/chiriaşi din aceste zone o semnalează sunt, probabil, premisele unui evoluţii previzibile către accentuarea precarizării zonei, sub aspectul condiţiilor de locuit. Caracteristicile comune ale zonelor de blocuri se referă la amplasare (în apropierea platformei industriale, periferia oraşului), aceiaşi destinaţie iniţială a construcţiilor (cămine de nefamilişti, locuinţe construite de către agenţi economici industriali), gradul scăzut de confort al acestora, forma de proprietate ş.a.m.d. Locuinţa Zonele de blocuri apreciate ca având condiţii precare de locuit sunt, în măsură foarte mare, foste cămine de nefamilişti şi blocuri de garsoniere, o parte dintre acestea dobândind statut de locuinţe sociale. Proprietatea asupra imobilelor aparţine fie agentului economic care le-a construit, fie primăriei, fie locuitorilor în sine. Prin urmare, locuitorii rezidenţi în 15 ZONE PRECARE DE LOCUIRE, ÎN SPAŢIUL URBAN 79 aceste zone au atât statut de chiriaşi la stat/actor economic industrial, cât şi statut de proprietari. Este vorba despre blocuri confort doi sau trei construite din panouri mari, cu suprafaţă utilă foarte mică. Camerele sunt de 9–10 mp, iar bucătăria şi baia, în cazul în care nu sunt la comun (Avem bucătărie comună la fiecare etaj, care constă într-o cameră unde e un aragaz şi unde îţi poţi găti, că nu ai unde, altfel. (Jud. Prahova, Localitatea Câmpina, rezident cămin nefamilişti)), cu suprafeţe cuprinse între 2,5 şi 3 mp. Criza din domeniul construcţiilor de locuinţe a determinat, în mod firesc, transformarea locuinţelor pentru nefamilişti în locuinţe de familie, fără vreo îmbunătăţire a condiţiilor de locuit. Astfel, suprafaţa destinată unei persoane singure este folosită de familii, în cele mai multe cazuri numeroase, cu mulţi copii. (Gândiţi-vă că sunt într-o cameră câte cinci persoane, câte opt chiar, vai de capul lor…Într-o cameră să faci totul. Te speli acolo, faci mâncare acolo. Toaleta comună şi fiecare face unde vrea şi tu calci în mizerie… (Jud. Teleorman, Localitatea Roşiorii de Vede, femeie)). Eşecul sistemului de furnizare a utilităţilor publice în sistem centralizat a determinat un comportament de concentrare a investiţiilor pentru asigurarea acestor utilităţi la nivelul propriei locuinţe, folosind soluţii alternative, şi neglijarea insta- laţiilor şi spaţiilor comune. Spaţiile comune (anexele, subsolul) sunt degradate şi datorită faptului că, în majoritatea cazurilor, nu avem de-a face cu proprietatea locatarilor asupra imobilelor respective; statutul de chiriaş nu responsabilizează pentru menţinerea acestor spaţii. (Nu au simţul proprietăţii dezvoltat. Nici nu există la ei sentimentul de proprietar, faptul că e al meu şi trebuie să-l îngrijesc eu, nu. Lor trebuie să li se dea. Veşnic să li se dea, veşnic să li se repare. E cert, încă o dată repet, că nu au puterea financiară de a mai face ceva în plus, dar cel puţin să menţină la starea la care au luat-o. (Jud. Teleorman, Alexandria, zona B-uri)). Accesul la utilităţi şi la infrastructura urbană Problemele referitoare la accesul la utilităţi ale imobilelor din aceste zone sunt determinate de absenţa furnizării gazelor, a apei calde şi căldurii în regim centralizat. În Jud. Teleorman, zonele de blocuri precare din punctul de vedere al locuirii din localităţile Alexandria şi Roşiorii de Vede beneficiază de căldură, apa caldă obţinându-se, în general, prin încălzire la aragaz cu butelie. În Jud. Prahova, zonele de blocuri cu locuire precară din localităţile Ploieşti, Câmpina, Urlaţi sunt debranşate total de la sistemul de termoficare, din cauza datoriilor înregistrate la plata serviciului. Această stare de lucruri a determinat găsirea de soluţii, de alternative la sistemul centralizat de furnizare a căldurii şi apei calde. Se poate spune, de asemenea, că amenajările ulterioare (deviaţii ale ţevilor, branşamente noi ş.a.m.d.) au distrus, într-un fel, clădirile, datorită instalaţiilor auxiliare folosite. O situaţie interesantă o reprezintă cazurile zonelor Turnătorie din localitatea Câmpina, Jud. Prahova şi căminele de nefamilişti din Roşiorii de Vede, Judeţul Teleorman, unde imobilele au fost dependente mult timp, din punctul de vedere al furnizării utilităţilor şi al plăţii acestora, de funcţionarea agenţilor economici de pe 80 M. CONSTANTINESCU, D. NIŢULESCU, C. BĂJENARU 16 platforma industrială respectivă. Falimentul/restructurarea – privatizarea acestora a angrenat zona respectivă, atât ca populaţie, cât şi ca imobile, infrastructură urbană, într-un amplu şir de probleme: şomaj, nivel de trai scăzut, imposibilitatea achitării facturilor la utilităţile publice, imposibilitatea susţinerii sistemului centralizat, debranşarea de la reţeaua comună, apelul la improvizaţii tehnice de o siguranţă îndoielnică (Prima dată s-a făcut separaţia la curent electric, ne-a costat în jur de două milioane de persoană, pe cameră. A urmat separaţia de gaze. Eu m-am descurcat şi mi-am amenajat singur chiar şi WC şi baie interioară, pentru că şi acestea erau la comun. (Jud. Prahova, Localitatea Câmpina, rezident cămin nefamilişti)), branşarea ilegală sau furtul de utilităţi ş.a.m.d. Toate aceste fenomene, prezente, mai mult sau mai puţin, în toate zonele apreciate ca fiind caracterizate prin condiţii de locuire precare, au individualizat profund aceste cartiere de locuinţe. La nivelul fiecărui oraş a fost relativ simplu atât pentru autorităţi cât şi pentru populaţie să localizeze aceste zone. Vecinătatea de locuire urbană Zonele se înfăţişează ca aşezări extrem de pestriţe, din punctul de vedere al locuitorilor. Sunt fie oameni care au venit de prin toate colţurile ţării pentru a se angaja în industrie, atunci când încă mai funcţionau platformele industriale (Marea majoritate…când comunismul aducea ţăranii în industrie…s-au retras de la sate şi acum au ajuns fie persoane să locuiască cu chirie (Jud. Teleorman, Roşiorii de Vede, zona de blocuri din NV)), care nu şi-au putut permite cumpărarea unei locuinţe mai bune, în altă zonă. Prin urmare, zonele au, în acelaşi timp, un caracter de eterogenitate, dacă luăm în considerare argumentele prezentate mai sus, dar şi un caracter de omogenitate, prin natura deprivărilor ale căror victime sunt rezidenţii locali. Deşi diferiţi ca origine, sunt oameni care locuiesc de foarte mult timp împreună; ei sunt, în aceiaşi măsură, vecini şi colegi de muncă (în bloc ne înţelegem bine cu vecinii, cu colegii de muncă, la ei apelezi la un necaz, la o urgenţă, că părinţii de acasă nu i-am mai văzut de vreo opt ani, că sunt tocmai la Suceava şi e departe. Dacă, de exemplu, astăzi am rămas fără bani, bat în uşă la un vecin, la un coleg de muncă şi îi spun să îmi dea o sută de mii până mâine sau au sentimentul formării săptămâna viitoare, (Jud. Prahova, Câmpina, rezident cămin nefamilişti)), unei comunităţi care are iniţiative şi care acţionează în direcţia rezolvării unor problemelor comune (Locuim de 23 de ani aici şi nu am întors niciodată spatele la nici o acţiune întreprinsă în comun de curăţire, reamenajare sau reparaţie a spaţiului comun, casa scării, spaţiul verde din faţa blocului. (Ibidem). Există şi altfel de zone pestriţe, unde eterogenitatea este dată de alăturarea de persoane cu şanse reduse de a locui în alte zone ale oraşului: persoane defavorizate social, beneficiare de ajutor social, populaţie de etnie romă, persoane cu probleme de integrare pe piaţa muncii şi de integrare socială, în general. Sunt zone caracterizate, adesea, de fenomene de promiscuitate şi criminalitate. Câteva cauze care explică formarea lor drept cartiere distincte de locuire precară pot fi preţul scăzut al locuinţelor în zonă determinat de calitatea proastă a imobilelor şi de modul în care acestea sunt „prezervate”, controlul social deficitar şi chiar însăşi istoria locului. (Lunar le dă statul 1 600 000 şi ajunge aici zero (notă: este vorba de imobilele unde rezidenţii primesc ajutor de căldură care le acoperă toată întreţinerea). Stau acasă, se plimbă, 17 ZONE PRECARE DE LOCUIRE, ÎN SPAŢIUL URBAN 81 aşteaptă ajutorul social, fumează, festin pentru câtă muncă depun ei. O viaţă de parazit. …Când nu va mai fi Poliţia aici va fi un Texas, un Mexico, ceva ca o nebuloasă, o mafie italiană. (Jud. Teleorman, Alexandria, zona B-uri)). Astfel, ambele tipuri de comunităţi sunt caracterizate printr-o interacţiune puternică, însă de nivel diferit. Istoria lungă de viaţă comună şi împărtăşirea aceluiaşi tip de evenimente par a fi determinaţii principali ai coeziunii grupului, în ansamblul său. În al doilea caz, unde avem de-a face cu o comunitate caracterizată de o mobilitate rezidenţială mai mare, tăria relaţiilor se manifestă în interiorul grupurilor mici, formate pe baza unor trăsături (etnie, vârstă, educaţie, bunu/rău platnici, localnici/venetici, beneficiari de VMG ş.a.m.d.) şi interese comune. Din punctul de vedere al formelor de sociabilitate, primul tip de comunitate de locuire precară la bloc reproduce, mai degrabă, modelul vecinătăţii tradiţionale, unde relaţiile se bazează pe încredere, ajutor mutual, cooperare. Nu trebuie uitat că aici avem de-a face cu populaţie care îşi are, preponderent, rădăcinile în mediul rural. Împrumutul şi ajutorul de orice fel vine, mai degrabă, din partea vecinilor, întrucât rudele nu sunt în localitate. În contextul ieşirilor rare din spaţiul de rezidenţă este de aşteptat ca relaţiile de prietenie să se stabilească în acelaşi cadru, tot cu vecinii. În cazul celui de-al doilea tip de comunitate, este vorba de o vecinătate de locuire urbană unde individualismul joacă un rol central în construirea relaţiilor. Egoismul şi lupta pentru existenţă apar ca fiind mult mai prezente (Cu vecinii: «Bună dimineaţa!», «Bună seara!», «Săru’ mâna!». (Jud. Teleorman, Alexandria, rezident, Zona B-uri)). Relaţiile de tip contractual sunt mai frecvente. Relaţiile de vecinătate sunt reglementate atât de norme caracteristice vecinătăţii tradiţionale (obligativitate, afectivitate), cât şi de reguli date de apartenenţa la forme moderne de manifestare a vecinătăţii de locuire urbane, cum este asociaţia de proprietari, care reglementează juridic aceste relaţii. De asemenea, de grupurile informale determinate de interesele comune ale rezidenţilor urbani, care dau dimensiunea ideologică a relaţiilor. (Cei mai tineri, care uneori depăşesc măsura cu distracţiile şi cu liniştea şi ordinea. (Jud. Prahova, Câmpina, Turnătorie, rezident, bloc energie solară). Mai mult sunt cu colegii mei pensionari prin oraş. (Jud. Teleorman, Alexandria, rezident, zona B-uri)). Percepţia locuitorilor acestor zone asupra siguranţei vecinătăţii oscilează ca apreciere, în funcţie de cele două tipuri de vecinătăţi de locuire precară la bloc identificate. Astfel că în vecinătatea de tip tradiţional, a comunităţilor vechi de locuire în oraş, de pe platformele industriale, zonele sunt considerate sigure şi liniştite, acest fapt putând fi corelat şi cu o calitate bună a serviciului de iluminat public. În celălalt tip de comunitate, unde eterogenitatea este de altă natură şi unde, adesea, interesele grupurilor sunt antagonice, siguranţa zonei nu poate fi asigurată decât de autorităţi. (Aici chiar că zici că eşti în nesiguranţă. Aoleu, dacă mă duc şi până la mama mă gândesc să nu intre cineva, să nu-mi spargă uşa, să nu se întâmple ceva. (Jud Teleorman, Alexandria, rezident, B-uri)). O caracteristică importantă a calităţii vecinătăţii o reprezintă percepţia asupra accesului la instituţiile de educaţie şi sănătate. În cartierele de blocuri caracterizate 82 M. CONSTANTINESCU, D. NIŢULESCU, C. BĂJENARU 18 de condiţii precare de locuire, accesul la instituţiile de educaţie nu este o problemă, acestea fiind bine reprezentate în zone. Problemele se referă la frecventarea cursurilor de către anumite categorii de populaţie şcolară şi la calitatea procesului educativ oferit acestora. (Şcoala este proastă. Eu nu am ştiut să nu îmi dau copilul aici la şcoala din zonă…M-a îndrumat educatoarea cum că ar fi o şcoală bună şi cu dotări. Când l-am adus la şcoală am văzut că doar o singură clasă, clasa I, este îngrijită un pic de tot, i-a schimbat nişte canapele...în rest, ce e acolo, e crimă. Nivelul de educaţie, mulţi repetenţi, copii de ţigani care sunt trimişi la şcoală pentru alocaţie… Eu plătesc o profesoară să îmi vină acasă şi să îmi facă câte două ore pe zi cu el, căci altfel nu se poate să rămână cu ceva de la şcoală. (Jud. Prahova, Câmpina, Această stare de lucruri este cu atât mai problematică cu rezident, cămin nefamilişti)). cât opinia generală a rezidenţilor locali este că ieşirea copiilor lor din această zonă, capcană a sărăciei, nu se poate face decât prin educaţie. Şi serviciul de sănătate este bine repartizat, însă frecventarea acestuia este redusă doar la cazurile de urgenţă, întrucât foarte mulţi dintre ei fie nu sunt asiguraţi. (La medic nu prea merg, pentru că dacă lucrez fără carte de muncă nu am asigurare şi nu ştiu ce o să fac dacă mă îmbolnăvesc. (Jud. Teleorman, Roşiorii de Vede, zona de blocuri, femeie)), fie le este greu să găsească venituri disponibile pentru micile atenţii care trebuie date cadrelor medicale. Alte servicii în zonă, precum cele culturale (cinematograf, teatru), comerciale (piaţă agro-alimentară, supermarket, butique-uri), de recreere (parcuri, loc de joacă pentru copii) sunt apreciate ca deficitare, fie din punctul de vedere al absenţei serviciului respectiv (Nu există nici parcuri, nici cinematograf, nu există nimic (Jud Teleorman, fie din punct de vedere al calităţii/preţului Alexandria, B-uri, Catanga, bătrân singur)), produselor, în special referitor la serviciile comerciale, (Există magazine şi posibilităţi de aprovizionare în zonă, poate doar ca preţ diferă un pic, în sensul că dacă mergi până în piaţa centrală cumperi cu două sau trei mii mai puţin. (Jud. Prahova, Câmpina, rezident, cămin nefamilişti)). Analiza noastră pare să sugereze că, dacă în cazul zonelor de case alese pentru studiu aprofundat, accentual cade pe locuire precară, în cazul zonelor de blocuri, accentul cade pe precarizarea condiţiilor de locuit. Deşi, la nivelul fiecărui oraş, zona/zonele respective reprezintă concentrări de populaţie care locuieşte în condiţii precare, iar zonele în sine, comparate, independent de oraşul din care fac parte nu par a avea caracteristici esenţial diferite, există, totuşi, o mare diferenţă în raportarea acestor zone la restul oraşului din care fac parte, în termeni de condiţii de locuit. Aspectul ar putea părea lipsit de importanţă şi tradus în termenii „diferenţe de locuire între diferite tipuri de oraşe”, însă există consecinţe foarte clare ale acestui fapt asupra alocării resurselor la nivel local şi tipului de intervenţie posibilă. CĂMINELE DE NEFAMILIŞTI – INSULE DE LOCUIRE PRECARĂ Căminele de nefamilişti reprezintă, deja, o situaţie ce a devenit emblematică pentru condiţiile precare de locuire din România, de după 1989. Ce înseamnă, de fapt, „cămine de nefamilişti”? De cele mai multe ori, sub această sintagmă sunt reunite realităţi distincte. În general, este vorba de locuinţele la bloc, cu confort scăzut, pe care întreprinderile socialiste le aveau în administrare înainte de 1989, pentru a oferi muncitorilor tineri, de regulă persoane singure, o locuinţă temporară. 19 ZONE PRECARE DE LOCUIRE, ÎN SPAŢIUL URBAN 83 Ocupanţii căminelor erau, în general, persoane venite din alte localităţi, în mare parte din mediul rural, în perioada de tranzit până la întemeierea unei familii şi obţinerea unei locuinţe din fondul locativ de stat. După 1989, căminele de nefamilişti, parte din bunurile întreprinderilor de stat, au avut o „evoluţie” dependentă de cea a unităţilor economice de care erau direct administrate. Deciziile conducerilor unităţilor economice proprietare au fost diferite, de la un caz la altul. Situaţiile surprinse în cadrul studiilor de caz ilustrează, destul de elocvent, cât de diverse au fost evoluţiile căminelor de nefamilişti (vezi tabelul nr. 2) şi de ce afirmam că, de fapt, sintagma reuneşte realităţi distincte. Tabelul nr. 2 Diverse evoluţii ale căminelor de nefamilişti identificate în cadrul studiilor de caz Oraş pentru care Evoluţii ale căminelor de nefamilişti Judeţ s-a identificat situaţia Situaţia 1: Cămin de nefamilişti abandonat din lipsă de fonduri, Alexandria în prezent nelocuit, clădire într-o stare avansată de degradare. Situaţia 2: Cămin de nefamilişti modernizat, oferit spre închiriere Roşiorii de Vede pe piaţa privată a locuinţelor. Teleorman Situaţia 3: Cămin de nefamilişti ocupat de foşti angajaţi ai întreprinderii/alte persoane cu resurse prea limitate pentru a-şi Roşiorii de Vede cumpăra/închiria o locuinţă de pe piaţa privată. Zonă de locuire precară a oraşului. Situaţia 4: Vânzarea locuinţelor din căminul de nefamilişti către angajaţii întreprinderii care locuiau cu chirie, în funcţie de Câmpina Prahova anumite criterii. Zonă de locuire precară a oraşului. Dacă situaţiile actuale ale căminelor de nefamilişti par să fie diverse, totuşi, la nivelul a două dintre cele trei zone de locuire precară la bloc incluse în studiul nostru (Zona Turnătorie – Câmpina; Zona Izbiceanu – Roşiorii de Vede), o parte dintre locuinţe sunt/proveneau din cămine de nefamilişti. Deşi nu au fost incluse în studiu şi la nivelul unui al treilea oraş (Alexandria), căminele de nefamilişti au fost menţionate de actori instituţionali în categoria zone de locuire precară la bloc. Informaţiile culese în cadrul studiilor de caz despre căminele de nefamilişti par să sugereze că, de fapt, cele mai multe dintre acestea se află astăzi în situaţia de „insule” de locuire precară. Situaţiile despre care au fost culese informaţii în cadrul studiului sunt situaţiile trei şi patru (tabelul nr. 2). Condiţiile de locuit din blocurile cămine/foste cămine de nefamilişti par să reproducă, la nivel accentuat, situaţia zonelor precare de locuit la blocuri: supra- aglomerare (locuinţele au, de regulă, suprafeţe reduse), debranşări de la utilităţi publice (inclusiv curent electric), stare accentuată de degradare a instalaţiilor de furnizare a apei, apei calde, căldurii, electricităţii, degradare a spaţiilor comune 84 M. CONSTANTINESCU, D. NIŢULESCU, C. BĂJENARU 20 de locuire (scări de bloc). Instalaţiile improvizate pentru acces la electricitate, gaze, apă rece sunt prezente mai mult decât în zonele de locuire precară la bloc. Dotarea iniţială a blocurilor cu o serie de spaţii comune (spaţii comune pentru gătit, băi şi toalete comune) accentuează precaritatea locuirii şi constituie un motiv în plus pentru cei care au resurse suficiente să găsească soluţii tehnice „ingenioase” pentru a-şi reamenaja locuinţa proprie. Concentrări de populaţie cu venituri reduse, care nu-şi poate permite o locuinţă pe piaţa privată, fostele şi, în special, actualele cămine de nefamilişti par să fie prinse într-un proces de degradare continuă. Proprietarii căminelor, actualii proprietari ai întreprinderilor de stat de altă dată nu au motive să fie interesaţi în investiţii serioase în clădiri aflate într-o stare accentuată de degradare, fizic şi moral uzate. Chiriaşii, pe de altă parte, nu au resursele necesare şi nici nu ar putea fi interesaţi de investiţii, atâta vreme cât situaţia lor este, de multe ori, incertă. (Caseta nr. 2) Caseta nr. 2 Nesiguranţa în situaţii de locuire precară – situaţia căminelor de nefamilişti Suntem ameninţaţi că o să se închidă. Căminul. R. (n.a. alt cămin de nefamilişti din localitate) a fost deja închis. Adevărul este că sunt mulţi care nu plătesc, instalaţiile sunt la pământ, pentru că nu se mai investeşte nimic…Am o vecină la care merg melcii pe ea de umezeală. Ciupercile sunt şi astea pe toţi pereţii şi cresc mereu. (...) Noi nu aparţinem de nici o asociaţie. Patronul întreprinderii de vagoane, domnul M., face ce vrea dânsul. De fapt, cred că a şi uitat de noi. (Interviu – femeie, locatar al unui cămin de nefamilişti, Roşiorii de Vede). Indivizii care locuiesc acum în aceste spaţii (persoane singure sau familii) sunt, de regulă, foştii angajaţi ai întreprinderilor, deveniţi, în bună parte, şomeri. Statutul în baza căruia au dobândit locuinţa cu chirie a încetat, în cele mai multe dintre cazuri, să mai existe şi în unele situaţii, chiar şi contractele de închiriere au expirat. Incertitudinea legată de situaţia „de mâine” a acestor locuinţe şi a păstrării calităţii de chiriaş contribuie, probabil, într-o bună măsură la atitudinea pasivă a locatarilor vizavi de îmbunătăţirea condiţiilor de locuit, prin resurse proprii, chiar şi când acestea există. CONCLUZII Materialul propune o analiză a zonelor precare de locuit din şase oraşe cuprinse în două judeţe româneşti. Informaţia utilizată a fost culeasă în cadrul unui demers calitativ care are la bază o metodologie de identificare a zonelor rezidenţiale ce îmbină date referitoare la acoperirea cu utilităţi publice cu elemente de percepţie din partea actorilor instituţionali (angajaţi ai primăriilor, instituţiilor responsabile pentru furnizarea utilităţilor publice). Spaţiul urban al celor şase localităţi pare, în general, puţin segmentat în zone rezidenţiale cu un profil distinct, doar două tipuri având vizibilitate socială ridicată 21 ZONE PRECARE DE LOCUIRE, ÎN SPAŢIUL URBAN 85 şi consistenţă: zonele rezidenţiale bogate şi zonele de concentrare a sărăciei. Dacă primul tip de zonă nu este o prezenţă constantă (există oraşe care nu au o zonă clarconturată de concentrare a populaţiei cu venituri ridicate), în schimb, zone cu condiţii de locuit precare (zone de sărăcie) sunt înregistrate la nivelul fiecărui oraş. Diferenţe semnificative se înregistrează între locuirea precară la casă, în raport cu locuirea precară la bloc. Dacă în cazul locuirii la casă, se poate vorbi de spaţii clar „desenate” pe hartă, cartiere tradiţional-sărace ale oraşelor, cu o acoperire mai slabă cu utilităţi, prin raportarea la restul oraşului din care fac parte, în cazul zonelor de blocuri eterogenitatea este mai ridicată. Zonele precare de blocuri sunt zonele cele mai vechi de locuinţe colective, destinate, de regulă, pentru a oferi un spaţiu de locuit muncitorilor veniţi din diverse localităţi pentru a lucra pe platformele industriale ale fostelor oraşelor comuniste, care includ insular locuinţe (blocuri de locuinţe) aflate într-o stare accentuată de precaritate. Ceea ce pare a caracteriza comun cele două tipuri de zone este procesul de precarizare continuă, care riscă să le separe în mod net de restul oraşului şi să le confere/să le accentueze profilul distinct de concentrări de sărăcie extremă. Măsurile de intervenţie aflate la dispoziţia autorităţilor locale sunt costisitoare, în termeni financiari şi vizează, mai ales, zonele de case. Racordul zonelor incluse în studiu la diverse utilităţi publice, chiar dacă este posibil, ar ridica probleme tehnice speciale şi sume importante la nivel local. Mai mult, resursele limitate ale populaţiei sărace nu oferă o garanţie că accesul zonei (realizat pe bani publici) va însemna accesul efectiv al rezidenţilor zonei la utilităţile respective (accesul fiecărei locuinţe realizându-se, de regulă, în sistem privat), descurajând/servind ca scuză lipsei de intervenţie în ameliorarea condiţiilor de locuit, la nivel local. Situaţia din zonele de locuire precară la bloc, în care lipsa resurselor individuale conduce, prin agregare, la lipsa accesului individual la utilităţi publice, deşi zona este/a fost acoperită de utilităţi serveşte ca argument şi justificare a slabei intervenţii, la nivel local. 